മനുഷ്യാവകാശ കമ്മീഷന് അന്വേഷണത്തിന് ഉത്തരവിട്ടു കൊച്ചി: കൊച്ചി കോര്പറേഷനിലെ കോവിഡ് സെന്ററിനെതിരെയുള്ള പരാതിയില് സംസ്ഥാന മനുഷ്യാവകാശ കമ്മീഷന് കേസെടുത്ത് അന്വേഷണത്തിന് ഉത്തരവിട്ടു. രണ്ടു വാക്സിനും ആര്ടിപിസി ആര് നെഗറ്റീവ് സര്ട്ടിഫിക്കറ്റുമുണ്ടെങ്കില് കുടുംബാംഗം കോവിഡ് ബാധിതനായാലും ക്വാറന്റൈന് ആവശ്യമില്ലെന്ന ദേശീയ കോവിഡ് സെന്ററിന്റെ നിര്ദേശം മുഖവിലയ്ക്കെടുക്കാതെ കോര്പറേഷന് കോവിഡ് സെന്റര് അധികൃതര് ഭീഷണിപ്പെടുത്തിയെന്ന പരാതിയിലാണ് കമ്മീഷന് അധ്യക്ഷന് ജസ്റ്റീസ് ആന്റണി ഡൊമിനിക്കിന്റെ ഉത്തരവ്. കൊച്ചി കോര്പറേഷന് സെക്രട്ടറി പരാതിയെക്കുറിച്ച് അന്വേഷണം നടത്തി നാലാഴ്ചയ്ക്കകം വിശദീകരണം സമര്പ്പിക്കണമെന്ന് കമ്മീഷന് ആവശ്യപ്പട്ടു. എസ്ആര്എം റോഡിലെ ഫ്ളാറ്റ് ഉടമ സമര്പ്പിച്ച പരാതിയിലാണ് ഉത്തരവ്. പരാതിക്കാരന്റെ ഭാര്യയ്ക്കു മാത്രമാണ് കോവിഡ് പോസിറ്റീവായത്. താനും മകനും കോവിഡ് നെഗറ്റീവാണെന്നിരിക്കെ ഫ്ളാറ്റിലെ സര്വീസ് ലിഫ്റ്റ് താന് ഉപയോഗിച്ചതാണ് പരാതിക്ക് ഇടയാക്കിയതെന്ന് പരാതിയില് പറയുന്നു. പകര്ച്ചവ്യാധി നിരോധന നിയമപ്രകാരം തന്നെ അറസ്റ്റ് ചെയ്ത് ജയിലിലടയ്ക്കുമെന്നായിരുന്നു കോര്പറേഷന് കോവിഡ് സെന്ററില്നിന്നുള്ള ഭീഷണി.